
AIŠKINAMASIS RAŠTAS
DĖL SAVIVALDYBĖS TARYBOS 2018 M. KOVO 29 D. SPRENDIMO NR. 1-93 „DĖL PANEVĖŽIO MIESTO INFRASTRUKTŪROS OBJEKTŲ NAUJOS STATYBOS, REKONSTRAVIMO, KAPITALINIO, PAPRASTOJO REMONTO DARBŲ, DALYVAUJANT FIZINIAMS IR (AR) JURIDINIAMS ASMENIMS, TVARKOS APRAŠO PATVIRTINIMO“ PAKEITIMO
SPRENDIMO PROJEKTO


1. Sprendimo projekto tikslai ir uždaviniai:
Panevėžio miesto savivaldybės tarybos 2018 m. kovo 29 d. sprendimu Nr. 1-93 patvirtintas Panevėžio miesto Infrastruktūros objektų naujos statybos, rekonstravimo, kapitalinio, paprastojo remonto darbų dalyvaujant fiziniams ir (ar) juridiniams asmenims, tvarkos aprašas (toliau – Tvarkos aprašas) keičiamas siekiant paskatinti teikti paraiškas ir prisidėti prie infrastruktūros gerinimo Panevėžio mieste, ypač daugiabučių namų teritorijose. Šiuo sprendimo projektu siūloma mažinti gyventojų finansinį prisidėjimą teikiant paraišką, taip pat nustatyti minimalų jų prisidėjimo dydį, atsižvelgiant į būstą valdančių asmenų padėtį, t. y. mažinti gyventojų prisidėjimą proporcingai savivaldybės ir pažeidžiamų asmenų valdomo turto daliai.

2. Kaip šiuo metu sprendžiami projekte aptarti klausimai:
Pagal šiuo metu galiojantį Tvarkos aprašo 6 punktą paramos teikėjas (daugiabučių namų gyventojai), nusprendę atnaujinti daugiabučio namo teritorijoje esančią infrastruktūrą, prie atliekamų infrastruktūros objektų rekonstravimo, kapitalinio, paprastojo remonto darbų turi prisidėti ne mažiau kaip 30 proc. objekto statybos skaičiuojamosios kainos (įskaitant projekto parengimo ir jo ekspertizės (kai ji privaloma) atlikimo išlaidas), o Panevėžio miesto savivaldybė padengia likusią objektų remonto kainą. Taip, prisidedant savivaldybei, galima kompleksiškai bendromis lėšomis sutvarkyti daugiabučių namų automobilių stovėjimo aikšteles, šaligatvius, privažiavimus, įrengti susisiekimo statiniui būtinus apšvietimo ar lietaus vandens nuotekų tinklus.
Tvarkos aprašo 5 priede numatyti atrankos kriterijai, kurie lemia daugiabučio namo teritorijoje esančios infrastruktūros atnaujinimo projekto vietą prioritetinėje eilėje ir tai, ar tas projektas bus įgyvendintas greičiau kitus tokius pat projektus. Vadovaujantis šio priedo lentelės 2 punkte nurodytais atrankos kriterijais, 20 balų suteikiama, jei infrastruktūros objekto atnaujinimas bus (yra) finansuojamas daugiau kaip 50 proc. gyventojų lėšomis; 15 balų – jei daugiau kaip 40 proc. gyventojų lėšomis; 10 balų – jei daugiau kaip 30 proc. gyventojų lėšomis; 5 balai – jei 30 proc. gyventojų lėšomis. Kitaip tariant, kuo didesne dalimi prie gyvenamosios vietos infrastruktūros atnaujinimo finansiškai prisideda gyventojai, tuo daugiau balų suteikia savivaldybė ir tuo greičiau ta infrastruktūra bus atnaujinta.

3. Siūlomos teisinio reguliavimo nuostatos, laukiami rezultatai:
Keičiamu Tvarko aprašo 6 punktu siūloma nustatyti, kad daugiabučių namų gyventojai, nusprendę atnaujinti daugiabučio namo teritorijoje esančią infrastruktūrą, prie atliekamų infrastruktūros objektų rekonstravimo, kapitalinio, paprastojo remonto darbų prisidėtų ne mažiau kaip 10 proc. objekto statybos skaičiuojamosios kainos (įskaitant projekto parengimo ir jo ekspertizės (kai ji privaloma) atlikimo išlaidas). Likusią dalį padengtų savivaldybė.
Jeigu tame daugiabučiame name gyvena socialinę pašalpą, valstybinę socialinio draudimo pensiją gaunantys asmenys ar yra Panevėžio miesto savivaldybei priklausančių butų, gyventojų finansinio prisidėjimo dalis būtų mažinama proporcingai socialinę pašalpą, valstybinę socialinio draudimo pensiją gaunančių asmenų ir savivaldybės valdomo gyvenamojo ploto daliai nuo viso daugiabučio namo gyvenamojo ploto.
Atitinkamai Tvarko aprašo 5 priedo lentelės 2 punkte siūloma sumažinti gyventojų finansinio prisidėjimą dalį skirstant balus. 20 balų būtų suteikiama, jei infrastruktūros objekto atnaujinimas būtų finansuojamas daugiau kaip 30 proc. gyventojų lėšomis; 15 balų – jei daugiau kaip 20 proc. gyventojų lėšomis; 10 balų – jei daugiau kaip 10 proc. gyventojų lėšomis; 5 balai – jei 10 proc. ar mažesne gyventojų lėšų dalimi, priklausomai nuo daugiabučiame name socialinės pašalpos, pensijų gavėjų ar savivaldybės valdomo gyvenamojo ploto nuo viso daugiabučio namo gyvenamojo ploto.
Tikimasi, kad mažesnė gyventojų finansinio prisidėjimo dalis paskatins juos aktyviau teikti paraiškas ir pasinaudoti programa, kai savivaldybė labiau prisidėtų prie gyventojų pageidaujamos infrastruktūros atnaujinimo.

4. Lėšų poreikis ir šaltiniai: 
Atsižvelgiant į tai, kad savivaldybės finansinis prisidėjimas prie gyventojų pageidaujamos infrastruktūros atnaujinimo didėtų apie 20 procentinių punktų, Tvarkos aprašo pakeitimo projekto įgyvendinimui reikės papildomų savivaldybės biudžeto lėšų.
Tikslaus lėšų poreikio šiuo metu apskaičiuoti nėra galimybės, kadangi nėra žinomas būsimų paraiškų teikėjų skaičius ir tikslus finasavimo poreikis. Faktinis lėšų poreikis priklausys nuo pateiktų paraiškų skaičiaus. Išlaidos bus finansuojamos iš Savivaldybės biudžeto lėšų, kasmet planuojant ir tvirtinant tam reikalingus asignavimus remiantis pateiktomis paraiškomis.


5. Sprendimui priimti reikalingi pagrindimai, skaičiavimai ar paaiškinimai:
Gyventojams sudaroma galimybė inicijuoti norimus infrastruktūros atnaujinimo ar įrengimo darbus, prie kurių apmokėjimo ne mažiau kaip 10 proc. prisidėtų jie patys, o likusius 90 proc. darbų kaštų apmokėtų savivaldybė. Jeigu daugiabučiame name gyvena socialinės pašalpos, pensijų gavėjai ar yra savivaldybei priklausančių butų, gyventojai galėtų apmokėti mažiau nei 10 proc. numatytų darbų kaštų, savivaldybė padengtų likusius daugiau kaip 90 proc.
Remiantis Panevėžio miesto savivaldybės administracijos pateikta 2020-2024 metų statistika, papildomas lėšų poreikis sudarytų daugmaž iki 30 tūkst. EUR per metus.

6. Galimos neigiamos pasekmės priėmus sprendimą, kokių priemonių reikėtų imtis, kad tokių pasekmių būtų išvengta:
Neigiamų pasekmių nenumatoma. Priešingai, sumažinta daugiabučių namų gyventojų finansinio prisidėjimo prie jų teritorijų atnaujinimo projektų dalis paskatins juos aktyviau teikti paraiškas ir pasinaudoti galimybe susitvarkyti savo aplinką.

7. Kieno iniciatyva parengtas sprendimo projektas:
Sprendimo projektas parengtas tarybos nario iniciatyva.

